
           PARLAMENTUL  ROMÂNIEI

               CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	Bucureşti, 11 septembrie 2007

Nr. PL-x  498/2007


RAPORT

asupra proiectului de Lege privind aprobarea aderării Consiliului Legislativ la Asociaţia Consiliilor de Stat şi a Jurisdicţiilor Administrative Supreme din Uniunea Europeană 

                 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege privind aprobarea aderării Consiliului Legislativ la Asociaţia Consiliilor de Stat şi a Jurisdicţiilor Administrative Supreme din Uniunea Europeană, trimis cu adresa nr. PL-x 498 din 27 iunie 2007 şi  înregistrat cu nr.31/796 din  28 iunie 2007.  
                 Potrivit prevederilor  art. 75 din Constituţia României, republicată şi ale art. 92 alin. (8) pct. 1 din Regulamentul Camerei Deputaţilor, republicat, Camera Deputaţilor este prima Cameră sesizată.
 Consiliul Legislativ, prin avizul nr.771/14.06.2007, a avizat favorabil  proiectul de lege.
                 Proiectul de lege are ca obiect aprobarea aderării Consiliului Legislativ la Asociaţia Consiliilor de Stat şi a Jurisdicţiilor Administrative Supreme din Uniunea Europeană, cât şi abilitarea acestei instituţii de a plăti cotizaţia anuală care îi revine,  prin bugetul propriu, din sumele asigurate de la bugetul de stat.
                În conformitate cu prevederile art. 61 din Regulamentul Camerei Deputaţilor, republicat, membrii  Comisiei juridice, de disciplină şi imunităţi  au examinat proiectul de lege susmenţionat şi documentele care îl însoţesc, în şedinţa din 11 septembrie 2007,  şedinţă  la care a participat, în calitate de invitat din partea Ministerului Justiţiei, doamna secretar de stat Katalin Barbara Kibedi.
 La lucrările Comisiei au fost prezenţi 14 deputaţi din totalul de 27 membri ai Comisiei juridice, de disciplină şi imunităţi.
                În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor adoptarea proiectului de Lege privind aprobarea aderării Consiliului Legislativ la Asociaţia Consiliilor de Stat şi a Jurisdicţiilor Administrative Supreme din Uniunea Europeană,  în forma prezentată de Guvern.
În raport cu obiectul şi conţinutul reglementării, proiectul de lege face parte din categoria legilor ordinare.
                                       PREŞEDINTE,                          SECRETAR,        
                       Sergiu ANDON                          George BĂEŞU     
  Consilier, C. Păduroiu

